**Egyéni és csapat aranyéremmel és riói paralimpiai kvótával zárt a magyar kerekesszékes vívó válogatott az olaszországi Európa-bajnokságon**

**A 2016. május 17-22. között Casale Monferratoban rendezett IWAS Európa-bajnokságon versenyzőink 8 érmet - 2 arany, 3 ezüst és 3 bronz - nyertek. Hajmási Éva tőr egyéniben Európa-bajnoki aranyérmet és így indulási jogot nyert a riói paralimpiára. A női tőrcsapat ismét megmutatta küzdőképességét: Krajnyák Zsuzsa, Dani Gyöngyi, Jurák Andrea és Hajmási Éva csapatban Európa-bajnoki éremmel utasította maga mögé a kontinens kerekesszékes vívóit.**

**Szekeres Pál szövetségi kapitány szerint** a válogatott dicséretre méltóan, az előzetesen elvárt eredményeket túlszárnyalva teljesített. „*Hajmási Éva aranyérme, Veres Amarilla ezüstérme és Mató Gyula bronzérme kellemes meglepetés, a női tőrcsapat vívása pedig imponáló a közelgő paralimpiát tekintve. Örömmel mondhatom, hogy a férfiak tekintetében is épül az új csapat, az Európa-bajnokságon a kardcsapatunk a lengyelek legyőzésével lerakta névjegyét. Hajmási Éva két aranyérmével a legsikeresebb, Krajnyák Zsuzsa három érmével a legeredményesebb, Osváth Richárd két egyéni érmével a legjobb egyéni szereplője volt a magyar csapatnak.”*

**Szabó László, a Magyar Paralimpiai Bizottság elnöke** gratulált a csapatnak: „*a magyar kerekesszékes vívók továbbra is a világ legjobbjai közé tartoznak. Hajmási Éva egyéni aranyérmével fiatal trónkövetelőből pengeéles harcossá vált, akire méltán lehet büszke minden magyar. Erős, derűs és magabiztos vívócsapatunk lesz a paralimpián, mindenkinek érdemes lesz élőben, a televízióban nézni őket.”*

Az olaszországi EB-vel egyidőben a Magyar Olimpiai Bizottság mesteredzői díjjal értékelte Feczer Viktor edző munkáját, aki Krajnyák Zsuzsát, Dani Gyöngyit és Jurák Andreát paralimpiai éremig vezette.

A magyar kerekesszékes vívóválogatott eredményei az olaszországi Európa-bajnokságon:

**Aranyérem:** Hajmási Éva női tőr; női tőrcsapat (Krajnyák Zsuzsa, Dani Gyöngyi, Hajmási Éva, Jurák Andrea)

**Ezüstérem:** Veres Amarilla női kard; Osváth Richárd férfi tőr; női párbajtőr-csapat (Krajnyák Zsuzsa, Dani Gyöngyi, Veres Amarilla, Fóris Erika)

**Bronzérem:** Krajnyák Zsuzsa női tőr; Mató Gyula férfi párbajtőr, Osváth Richárd férfi kard.

A Magyar Paralimpiai Csapatnak jelenleg 31 kvótája van a riói paralimpiára az alábbi megoszlásban:

asztalitenisz (6), atlétika (3), erőemelés (2), judo (2), kajak-kenu (4), kerekesszékes vívás (1), kerékpársport (1), sportlövészet (2), úszás (10).

Magyar Paralimpiai Bizottság

Budapest, 2016. május 23.